Pistorius-gesin geskok oor kommentaar op sosiale mediaOscar Pistorius en sy gesin het hul misnoë uitgespreek oor die aard van boodskappe op sosialemedia-netwerke oor sy verhouding met wyle Reeva Steenkamp. “Die minagting van sommige mense, veral diegene wat op sosiale media kommentaar lewer, oor die geweldige pyn wat Reeva se familie en vriende tans beleef is kommerwekkend,” het die gesin in ‘n verklaring gesê. “Daar is nie ‘n oomblik wat verbygaan wat Oscar nie oor Reeva en haar gesin en almal wat naby aan haar was, treur nie. Hulle is die heeltyd in sy gedagtes.” Pistorius is van moord aangekla nadat Steenkamp op 14 Februarie in sy huis doodgeskiet is. Hy is op 22 Februarie op borgtog vrygelaat. Sy streng borgvoorwaardes, insluitend ‘n verbod op internasionale reis, is later in die Pretoriase hooggeregshof verslap. Anneliese Burgess, woordvoerder vir die Pistorius-gesin, het gesê Reeva se familie, en almal wat vir haar lief was, is in die Pistorius-gesin se gebede. “Alhoewel hul verhouding nog jonk was, was sy ‘n intieme lid van die Pistorius-gesin.” Volgens Burgess het Pistorius, in die kort tydjie wat hulle saam was, nie ‘n geleentheid gehad om haar familie te ontmoet nie. Sy sê Pistorius het die afgelope paar weke tyd spandeer saam met mense wat naby aan Steenkamp was om herinneringe oor haar te deel. “Die proses is oorweldigend vir Oscar en hy sukkel om die wyse waarop hy Reeva verloor het te hanteer, en ook sy rol in haar afsterwe.”